निम्बार्क कोट
**निम्बार्क कोट** , निम्बार्क सम्प्रदाय से सम्बद्ध वृन्दावन में स्थित एक मंदिर है। यह मन्दिर बहुत छोटा होते हुए भी वृन्दावन में अपनी अलग पहचान रखता है। मंदिर के नाम में दो शब्द हैं, निम्बार्क शब्द स्पष्ट है ये आचार्य हैं और कोट माने किला यानी वह किला जहां निम्बार्क विराजमान हों लेकिन यह कोई किला नहीं है एक सामान्य इमारत है। यहाँ निम्बार्क जयन्ती के मौके पर मनाये जाने वाले एक मासीय समारोह की बहुत ख्याति है। यह उत्सव यहाँ सन 1924 से मनाया जा रहा है। सन 1923 तक यह उत्सव प्रेम गली स्थित उत्सव कुंज में मनाया जाता था। वर्ष 2023 में इस उत्सव का 180 वां आयोजन किया गया। इस उत्सव का अतिविशेष आकर्षण है वैष्णव संगीत शैली का समाज गायन।
निम्बार्क सम्प्रदाय चार मुख्य वैष्णव सम्प्रदायों में से एक है, इस सम्प्रदाय के अन्य नाम सनकादिक या कुमार सम्प्रदाय भी है। वैष्णव सम्प्रदाय व उनके अनुयायी वे है जो विष्णु या उनके अवतारों राम और कृष्ण को आपने ईष्ट के रूप में पूजने व मानने वाले है। ठीक वैसे ही जैसे महादेव जी (शंकर) की उपासना करने वाले शैव, देवी (शक्ति) को अपना ईष्ट मानने वाले शाक्त और गणेश जी की पूजा करने वाले गाणपत्य कहलाते हैं। बाकी के तीन वैष्णव सम्प्रदाय है-लक्ष्मी या श्री सम्प्रदाय, व्रह्म या गौडीय सम्प्रदाय और रुद्र या विष्णुस्वामी सम्प्रदाय।
ब्रज की परंपरा में सभी संप्रदायों में तीन प्रमुख आचार्य हैं-आद्याचार्य जैसे निम्बार्क संप्रदाय के मामले में हंस एवं सनकादिक, प्रवर्तकाचार्य-निम्बार्क भगवान और रसिकोपासनाचार्य हरिव्यासदेवाचार्य।
निम्बार्क संप्रदाय में 12 द्वारे हैं, निम्बार्क कोट मंदिर स्वयंभूराम देवाचार्य द्वारे की परंपरा का मंदिर है। हरिव्यास देवाचार्यजी के 12 प्रमुख शिष्यों में स्वयंभूराम देवाचार्य सबसे वरिष्ठ आचार्य हैं। हालांकि इनके गुरुभाई परशुराम देवाचार्य को निम्बार्क संप्रदाय के मुख्य आचार्य पद पर आसीन किया गया। संप्रदाय की मुख्य पीठ सलेमाबाद, किशनगढ़ (राजस्थान) के निम्बार्क तीर्थ में है।

(\* निम्बार्क कोट नाम का ही एक मंदिर अजमेर में पृथ्वीराज रोड पर भी है)

(# वृंदावन में हरि शब्द के आचार्य बहुत हुए हैं, तीन तो हरित्रयी कहलाते हैं-स्वामी हरिदास (बांके बिहारी के प्राकट्यकर्ता), हित हरिवंश (राधाबल्लभ के प्राकट्यकर्ता) और हरिराम व्यास (जुगल किशोर के प्राकट्यकर्ता)

### मंदिर का विवरण

राधारमण लालजी 
मंदिर में गर्भगृह के मध्य सिंहासन पर श्रीराधारमणलालजी के विग्रह विराजमान हैं। युगल सरकार के दोनों ओर निम्बार्क आचार्य पंचायतन विराजमान हैं। दाहिनी ओर निम्बार्क संप्रदाय के आद्य आचार्य श्री हंस भगवान, उनके मानस पुत्र व शिष्य सनकादिक (सनक, सनंदन, सनातन व सनतकुमार। फिर उनके शिष्य जगदगुरु नारद जी, बाईं ओर श्री निम्बार्क भगवान व उनके शिष्य निवासाचार्य की प्रतिमाएं प्रतिष्ठित हैं। मंदिर के गर्भगृह के आगे जगमोहन और उसके आगे आंगन है। दोनों का फर्श काले-सफेद संगमरमर का बना है। जगमोहन में मंदिर के संस्थापक श्री बाल गोविंद दास जी व उनके लघुभ्राता श्री हरिदास श्रृंगारी के चित्रपट हैं। 

निम्बार्क कोट मंदिर का आंगनगर्भगृह के बाहर की ओर दो खिड़कियों में चरणपादुकाएं बनी हैं, जहां श्री गोपालदास जी महाराज और उनके शिष्य श्री हंसदास जी महाराज के चित्रपट हैं। जगमोहन में अनेक प्राचीन चित्र लगे हैं जिनमें निम्बार्क भगवान का सर्वेश्वर भगवान की आराधना करते हुए रंगीन चित्र बेहद सुंदर व प्राचीन धरोहर सरीखा है। गर्भगृह में ठाकुर श्री राधारमण लाल जी के ठीक पीछे सिंहासन पीठ पर ही दो चित्र श्रृंखलाएं हैं जो करीब दो सौ साल पुरानी हैं, इनमें निम्बार्क भगवान के विविध रूपों का चित्रण हैं। मंदिर में महावाणी व युगलशतक की हस्तलिखित प्रतियां हैं जो संप्रदाय की महान सांस्कृतिक विरासत है। एक बेहद विशेष बात यह है कि मंदिर में रामचरितमानसकार गोस्वामी तुलसीदास जी का एक लोटा भी संरक्षित है, विशेष आग्रह पर उसके दर्शन संभव हैं।

निम्बार्क कोट का आंगन
मंदिर के गर्भग्रह में सिंहासन, दीवारें व फर्श संगमरमर का हैं। उसके आगे जगमोहन में द्वार की दीवारों पर इटेलियन टाइल्स लगी हैं और फर्श काले-सफेद संगमरमर व स्लेट पत्थर (चैक स्टाइल) का है, आंगन में भी सफेद-काले पत्थर चैक स्टाइल में लगे हैं। आंगन के तीनों ओर बरामदे हैं। जगमोहन व आंगन की बीच राजस्थानी पत्थर के दो-दो खंभों के दो जोड़े हैं, बरामदों में भी खंभे हैं, उन पर पेंट किया हुआ है। जगमोहन के पश्चिमी ओर एक और आंगन है जहां मंदिर का रसोईघर है। मुख्य आंगन के उत्तरी तरफ एक गलियारा है, वहां भी खुला आंगन है जिसके आखिरी में उत्तरी व मुख्य प्रवेश द्वार है।

(\* वृंदावन के तीन मंदिरों में राधारमण लालजी विराजमान हैं, एक सप्तदेवालयों में से एक राधारमण मंदिर में, दूसरे शाहजी मंदिर और तीसरे निम्बार्क कोट में विराजमान मुख्य अर्चा विग्रह राधारमण लालजी हैं)

### मंदिर में मनाए जाने वाले प्रमुख उत्सव

#### श्री निम्बार्क आचार्य वृंद जयंती महोत्सव

निम्बार्क कोट में 1944 में आयोजित निम्बार्काचार्य वृंद जयंती महोत्सव के शताब्दी समारोह का दृश्य
मंदिर का सबसे बड़ा उत्सव है एक मास तक मनाया जाने वाला श्री निम्बार्क आचार्य वृंद जयंती महोत्सव जो कार्तिक कृष्ण पंचमी से मार्गशीर्ष (अगहन) कृष्ण पंचमी तक मनाया जाता है। जैसा कि इस उत्सव के नाम से ही जाहिर है, आचार्य वृंद यानी आचार्यों के समूह की जयंती। इस उत्सव में संप्रदाय के अनेक आचार्यों आद्याचार्य, प्रवर्तकाचार्य, द्वाराचार्य और रसिकोपासनाचार्य के जयंती उत्सव आते हैं जैसे मंदिर के संस्थापक आचार्य बाबा बालगोविंद दास जी महाराज की जयंती कार्तिक कृष्ण पंचमी को, फिर कार्तिक कृष्ण द्वादशी को महावाणीकार हरिव्यास देवाचार्य जी जयंती, कार्तिक शुक्ल अष्टमी को स्वयंभूराम देवाचार्य जयंती, अक्षय नवमी को हंस भगवान व सनकादिक भगवान जयंती, कार्तिक शुक्ल (देवउठनी) एकादशी को माधव भट्‌टाचार्य जयंती और पूर्णिमा को निम्बार्क भगवान की जयंती आती है। दीपावली जैसे महापर्व भी इस दौरान आता है, अन्नकूट व गोपाष्टमी भी आती है, साथ ही वर्ष अन्य पर्व जैसे होली, बसंत, राधा व कृष्ण जन्मोत्सव भी इस उत्सव के दौरान मनाए जाते हैं। इस उत्सव के दौरान प्रति दिन शाम को निम्बार्क आचार्यों की चरित्र कथा होती है, समाज गायन में दिन के अनुसार महावाणी व युगल शतक और हंसवंश यश सागर आदि ग्रंथों से पद गायन होता है और नित्य रासलीलाएं होती हैं, पूर्णिमा को निम्बार्क भगवान का पंचामृत से अभिषेक दर्शन होता है, फूलबंगला बनता है, शोभायात्रा निकलती है, भंडारे होते हैं।
हर दिन मंदिर के जगमोहन में एक सिंहासन पर बाबा गोपालदास जी के सेव्य गोपालजी और निम्बार्क भगवान के चित्रपट विराजमान होते हैं। एक खास बात यह है कि गोपालजी को महंतजी के रूप में पुकारा जाता है। कथा, समाज व रासलीला सब आंगन में होता है। निम्बार्क आचार्यों की चरित्र कथा का तरीका यह है कि कार्तिक में जिस दिन जिन आचार्य की जयंती है, उस दिन की उनकी कथा होती है और बाकी दिनों में क्रमश: कथा परंपरा के हिसाब से आगे बढ़ती है। समाज गायन में भी अलग-अलग आचार्यों की जयंती के दिन उनसे जुड़े पद गाए जाते हैं, चलसखी, सहज सुख सजनी, हेली जैसे अनेक पद गाए जाते हैं। आखिरी में दो पद रोज गाए जाते हैं-एक सेवों श्री राधारमण उदार और दूसरा जय जय श्री राधारमण विराजैं। रासलीला में रोजाना पहले रास और फिर लीला होती है। सबसे विशेष है गोदनावारी लीला, यह बाबा हंसदासजी की रचित लीला है। भंडारे को थार भोग भी कहते हैं यानी जिस दिन ठाकुरजी को बड़ी थाली (थार) में भोग लगता हो। द्वादशी को बूंदी, नवमी को मोहनथार, एकादशी को समा की खीर और निम्बार्क भगवान के छठी उत्सव में लड्‌डू भोग लगता है।
इसे मंदिर का बड़ा उत्सव भी कहते हैं और वृंदावन के आमजन इस उत्सव के भंडारे को ही उत्सव नाम से पुकारते हैं। उत्सव एक महीने चलता है लेकिन जब तब लोग पूछते हैं कि ‘उत्सव कब को है’ यानी भंडारा कब है। भंडारे की विशेषता इसके प्रसाद में मिलने वाला लड्‌डू और सब्जी है। लड्‌डू बहुत पुरानी शैली में बनता है और देसी घी में बनने की वजह से दो-तीन हफ्ते तक खराब नहीं होता। सब्जी गड्‌ड (मिली-जुली) की होती है। नमकीन हलुए जैसी इस सब्जी को बिना पूड़ी के भी खा सकते हैं।

### वैष्णव समाज गायन

#### समाज गायन : ब्रज की अमूल्य सांस्कृतिक धरोहर

कार्तिक मास में निम्बार्क कोट में हर शाम को होने वाला समाज गायन निबार्क आचार्य वृंद जयंती महोत्सव का विशेष आकर्षण है। बताते हैं कि निम्बार्क संप्रदाय में विक्रम संवत की पंद्रहवीं-सोलहवीं सदी के मध्य से ही समाज गायन की परंपरा चली आ रही है। वहीं निबार्क कोट में समाज गायन की परंपरा का इतिहास लगभग 180 साल से कुछ अधिक अधिक पुराना है। यहां की समाज गायन परंपरा का श्रीगणेश स्वामी गोपाल दास जी महाराज ने विक्रम संवत् 1901 (ईस्वी सन् 1843) में तब किया था, जब उन्होंने श्री निम्बार्क आचार्य वृंद जयंती महोत्सव की स्थापना की। तब से यहां महोत्सव में समाज गायन की परंपरा अविच्छिन्न रूप से चली आ रही है।

निम्बार्क कोट में समाज गायनसमाज गायन प्राचीन भारतीय शास्त्रीय संगीत के गायन की एक वैष्णवी शैली है, जिसमें संत समूह में मिलकर आचार्यों की वाणी पदों का गायन करते हैं। रसिक संतों व आचार्यों द्वारा राधाकृष्ण के युगल स्वरूप की दिव्य लीलाओं की जो काव्यमय अभिव्यक्ति है, वही वाणी है और इन वाणियों का सामूहिक गायन ही समाज गान है।

समाज गायन के समय सभी साधु संत दो दलों में विभक्त होकर दो पंक्तियों में आमने-सामने बैठते हैं। दोनों पंक्तियां अपने सेव्य विग्रह के सामने दांयी और बांयी ओर होती है। दाहिनी ओर वाले दल को मुखिया दल और बांयी ओर वाले दल को झेला दल कहते हैं। मुखिया दल के सबसे निपुण कलाकार को मुखिया पुकारा जाता है। मुखिया पहले तानपूरा लेकर बैठते थे पर आजकल हारमोनियम के इस्तेमाल करने का चलन हो गया है। उनके अगल-बगल में कई अन्य श्रेष्ठ साधु-संत कुछ अन्य वाद्य जैसे सारंगी, सितार, तानपूरा, बांसुरी आदि लेकर बैठते हैं। सेव्य विग्रह के बांयी ओर झेला दल में एक या अधिक संत झांझ या मजीरा आदि बजाते हैं। दोनों पंतियों के मध्य में रिक्त स्थान पर अंतिम छोर पर मृदंग वादक बैठता है, जो सेव्य विग्रह के बिल्कुल समुख होता है। दोनों दलों के मध्य ऊंची चौकी पर रखी वाणी को समाज श्रंखला के नाम से जाना जाता है। अन्य समाजियों के समाने भी ऊंची चौकी पर अथवा रेहल पर वाणी की प्रतिलिपियां रखी होती हैं। जो पहले हस्तलिखित हुआ करती थी पर आजकल मुद्रित भी होती हैं।

परंपरागत रूप से सर्वप्रथम मुखिया व अन्य एक दो वरिष्ठ संत समाज का शुभारंभ करते हैं। सर्वप्रथम मंगलाचरण के रूप में मंगल के दो पद गाए जाते हैं। ये दो प्रकार के होते हैं-छोटा मंगल व बडा मंगल। बडा मंगल पहले गाया जाता है, जो सूहा विलावल में गाया जाता है। इस बडे मंगल में तद्तद् आचार्य का उत्कर्ष गाया जाता है। जबकि बाद में गाया जाने वाला छोटा मंगल प्रणामात्मक व मंगल सूचक होता है।

समाज के आरंभ में होने पर कुछ समय पश्चात पुजारी बाबा द्वारा वाणी जी व अन्य समाजियों का माला, चंदन इत्र इत्यादि से आदर सत्कार किया जाता है। वह समाजियों को गायन के मध्य में ही मिश्री, काली मिर्च, पान-बीरी, इलाइची आदि का भोग देते हैं। मंगल के दोनों पदों के गायन के उपरांत श्रीभट्ट जी की रचना युगल शतक से किसी एक पद का गायन होता है। युगल शतक में 100 पद हैं। फिर श्रीहरिव्यास देवाचार्य जी की रचना महावाणी से एक पद गाया जाता है। फिर आचार्यों की बधाइयां हंसवंश यश सागर व अन्य बधाई की पुस्तकों के पदों द्वारा गाई जाती हैं।

निबार्क संप्रदाय की समाज गायन में मुख्य रूप से सूहा विलावल, यमन कल्याण, श्याम कल्याण, देव गंधार, काफी, मल्हार, बिहाग, भूपाली, मालकौश, केदार, बहार, भीमपलासी, सोरठ, सिहानो, पीलू मारू, वृंदावनी सारंग, आसावरी, भैरवी, देश, भैरव, रामकली, चैती गौरी, धनाी, खमाज, वरवा, खट, वागेश्र्वरी, अडाना, विहागडा व दरवारी आदि रागों का प्रयोग किया जाता है। तालों में प्रमुख रूप से चौताल (ध्रुपद), चर्चरी, झप, तीन ताल, कहरवा, दादरा, रूपक, दीपचंदी आदि का प्रयोग होता है। समाज गायन में गाए जाने वाले पद का प्रस्तुतिकरण दो प्रकार की लय में किया जाता है। पद को विलंबित लय में शुरू करके द्रुत लय में ले जाते हैं।

निम्बार्क संप्रदाय में मुखिया व झेला का क्रम कब से चला आ रहा है, यह तो शोध का विष्य है किंतु निबार्क कोट में समाज गायन में मुखियाओं की परंपरा इस प्रकार रही है- श्रीरमन दास, गोपाल दास, गोकुल दास, पूरन दास, प्रेमदास, गोविंद दास, रूप किशोर दास, रसिक दास व वृंदावन बिहारी, अलबेली शरण, प्रेमदास व गोपालजी।

निम्बार्क कोट घराने की समाज गायन के वर्तमान मुखिया वृंदावन बिहारी के मुताबिक दंडक गायन इस घराने की विशेष शैली है। दंडक का अर्थ है दंड के समान लंबा। झप ताल में गाए जाने वाली इस शैली में कवित्त आदि छंदों की लंबी-लंबी पंक्तियों का प्रयोग होता है। यह निम्बार्क कोट के समाज गायन के अंतर्गत कार्तिक शुक्ल दशवीं व एकादशी को यहां गाया जाता है। कार्तिक कृष्ण षष्ठी को चलसखी का गायन, कार्तिक कृष्ण पंचमी को सहज सुन सजनी गायन, सप्तमी का श्रीजी की बधाई और अष्टमी को ठाकुरजी (लालजी) की बधाई कार्तिक कृष्ण द्वादशी व पूर्णिमा को हेली गायन सुनकर कोई भी श्रोता मंत्रमुग्ध हुए बिना नहीं रह सकता। 

वृन्दावन बिहारी के मुताबिक समाज गायन की मूलधारा श्रद्धा व उपासना पर आधारित है। यह किसी राजा इत्यादि के सामने गाए जाने वाली मनोरंजन प्रधान गायकी नहीं है। उन्होंने कहा कि अमूमन समाज गायन के लिए राग के ज्ञान की नहीं अनुराग मय ध्यान की आवश्यकता है। वस्तुत: जिस समय एकाग्र मन से संत जन गाने लगते हैं तो सारा वातावरण ही दिव्य हो जाता है। समाज गायन ब्रज की अमूल्य सांस्कृतिक धरोहर है।

  

#### भंडारे में कीर्तन व जयकारे की परिपाटी

बड़े भंडारे के दिन जब ठाकुरजी को भोग लगता है तब समाजी मंदिर में भोग के पद गाते हैं। जैसे भोजन कुंज में आए दोउ और करत लाड़ली लाल अचवन, वगैरह। इसके बाद जब पंगत बैठने लगती है तो साधु संत कीर्तन करते हैं-सीता राम सीता राम सीता राम जय सियावर राम। राधे श्याम राधे श्याम राधे श्याम जय श्यामा श्याम। जब पत्तल डलने के बाद परोसगारी शुरू होती है तो कीर्तन होता है-सिया हरिनारायण गोविंदे, भज रामा कृष्ण गोविंदे। बोलो संतो हरि हरि, मुख पर मुरली अधर धरी।(गोविंद गोविंद गाओगे, प्रेम पदारथ पाओगे। गोविंद नाम बिसारोगे, जीती बाजी हारोगे। राम राम भज बारंबारा, चक्र सुदर्शन है रखवारा। जय जय गोपी जय जय ग्वाल, जय जय सदा बिहारी लाल।गले में तुलसी, मुख में राम, हृदय विराजत शालिगराम। जब पत्तल पर लड्‌डू, पूरी, सब्जी सब आ जाता है जब जय लगाने की शुरू होती है।
राम कृष्णदेव की जय, राधासर्वेश्वर की जय, राधामाधव की जय, राधा रमण लालजी की जय, आनंद मनोहर की जय, रूप मनोहर की जय, वृंदावनचंद्र की जय, गोवर्धन चंद्र की जय, गोविंद देव की जय, मदनमोहन की जय, गोपीनाथ की जय, गोकुल चंद्रमा की जय, बांके बिहारी लाल की जय, वृंदावन बिहारी लाल की जय, राधाबल्लभ लाल की जय, जुगल किशोर की जय, रसिक बिहारी की जय, बिहारी बिहारिन की जय, कुंज बिहारी लाल की जय, गिरिराज धरण की जय, राधा श्याम सुंदर की जय, राधा दामोदर की जय, लाड़ली लाल की जय, रास बिहारी लाल की जय, यशोदा नंदन की जय, नंद नंदन की जय, नंदगांव बरसाना की जय, विलासगढ़ की जय, नीम गांव की जय, मानसी गंगा की जय, वृंदावन धाम की जय, मधुपुरी अवधपुरी की जय, काशी प्रयाग की जय, गंगा-जमुना की जय, चारों धाम की जय, चार संप्रदाय की जय, हंस भगवान की जय, सनकादिक भगवान की जय, नारद भगवान की जय, निम्बार्क भगवान की जय, निवासाचार्य की जय, द्वादश आचार्यन की जय, (विश्वाचार्य, पुरुषोत्तामाचार्य, विलासाचार्य, स्वरूपाचार्य, माधवाचार्य, बलभद्राचार्य, पद्माचार्य, श्यामाचार्य, गोपालाचार्य, कृपाचार्य, देवाचार्य)
अष्टादश भट्‌ट आचार्यन की जय, सुंदर भट्ट, पद्मनाभ भट्ट देवाचार्य, उपेंद्र भट्ट देवाचार्य, रामचंद्र भट्ट देवाचार्य, वामन भट्ट देवाचार्य, कृष्णभट्ट देवाचार्य, पद्माकर भट्ट देवाचार्य, वाण भट्ट देवाचार्य, भूरि भट्ट देवाचार्य. माधव भट्ट देवाचार्य, श्याम भट्ट देवाचार्य, गोपाल भट्ट देवाचार्य, बलभद्र भट्ट देवाचार्य, गोपीनाथ भट्ट देवाचार्य, केशव भट्ट देवाचार्य, गांगल भट्ट देवाचार्य, केशव कश्मीरी भट्ट देवाचार्य, श्रीभट्ट देवाचार्य, हरिव्यास देवाचार्य, स्वयंभूराम देवाचार्य, कर्णहर देव, नारायण देव, हरिदेव, श्याम देव, श्याम दामोदर देव, श्रुति देव, सहजराम देव, रामदेव, ज्ञानदेव, वृंदावन देव, रामशरण देव, धर्म देव, सेवादास जी महाराज की जय, महंत गोपाल दास जी महाराज की जय, बाबा हंसदास जी महाराज की जय, बाबा बालगोविंद दास जी महाराज की जय, श्रृंगारी जी की जय, मैया जी श्यामप्यारी की जय, भैया बांके बिहारी की जय 
अनंत कोटि वैष्णवन की जय, स्थान पुरुष की जय, रसोइया पुजारी की जय, कोठारी भंडारी की जय, सब सती सेवकन की जय, उनके माता पिता की जय, उनके बाल गोपाल की जय, उनके समस्त परिकर की जय, अपने-अपने गुरु गोविंद की जय।
और अंत में जोरदार हकारे के साथ सब एक साथ दोहा पढ़ते हैं-बोलना हरे...राम कहें सुख ऊपजे, कृष्ण कहें दुःख जाय। महिमा महाप्रसाद की, पावो प्रीति लगाय। 
जब पंगत आधी हो जाती है तो जयकारा लगता है जय जय श्री राधे श्याम। फिर थोड़ी देर में एक बार फिर से यही जयकारा और तीसरी बार जब जय जय श्री राधे श्याम का जयकारा लगता है तो समझिए पंगत उठ गई।

#### शोभायात्रा

मंदिर की शोभायात्रा की विशेषता यह है कि यह विगत 180 वर्षों से निकलने वाली वृंदावन की सबसे पुरानी शोभायात्राओं में से एक है। सवारी में मुख्यरूप से दो डोले होते हैं जिनमें से एक पर रासबिहारी के स्वरूप और दूसरे डोले पर बाबा गोपालदासजी के सेव्य गोपालजी का विग्रह व निम्बार्क भगवान के चित्रपट विराजमान होते हैं। वृंदावन के सभी अखाड़ों के निशान, कीर्तन मंडली, बैंडबाजे, ताशे, घोड़े, झंडे आदि शामिल रहते हैं। यह सवारी निम्बार्क कोट छीपी गली से शुरू होकर किशोरपुरा, गौतम पाड़ा, बिहारीजी, अठखंभा, बनखंडी, लोई बाजार, निधिवन, केशीघाट, वंशीवट होते हुए सुदामाकुटी पहुंचती है और फिर ज्ञानगूदड़ी, लालाबाबू, गोपीनाथ बाजार, सिंहपौर, चुंगी चौराहा, अनाजमंडी, बाजाजा होते हुए वापस मंदर पहुंचती है। इस यात्रा में करीब 6 घंटे का वक्त लगता है। काफी पहले दोनों ही डोले कंधे पर जाते थे, श्रद्धालु भक्तगण बारीबारी डोलों को अपने कंधों पर लेकर चलते थे लेकिन अब रासबिहारी का डोला मंदिर से एक गाड़ी पर जाता है जबकि निम्बार्क भगवान (स्वामी जी) का डोला मंदिर से कंधों पर ही चलता है लेकिन सुदामा कुटी पर विश्राम के बाद एक ढकेल में लाया जाता है। रास्ते तमाम मंदिर, दुकान व घरों के लोग सवारी की आरती उतारते हैं। किसी वक्त सवारी वंशीवट पर यमुना किनारे जाकर रेत में वृक्ष के नीचे विश्राम करती थी लेकिन सुदामा कुटी का निर्माण होने के बाद सवारी वहां जाने लगी।

#### ये लीलाएं होती हैंं कार्तिक उत्सव में

कार्तिक कृष्ण द्वादशी/धनतेरस को वंशी चोरी लीला
कार्तिक कृष्ण चौदस को केवट लीला,
कार्तिक अमावस/दीपावली को चौसर लीला,
कार्तिक शुक्ल प्रतिपदा को मूदरी चोरी लीला,
कार्तिक शुक्ल द्वितीया को पनघट लीला,
कार्तिक शुक्ल तृतीया को ब्रह्मचारी लीला,
कार्तिक शुक्ल चतुर्थी को विदुषी लीला,
कार्तिक शुक्ल पंचमी को शंकर लीला,
कार्तिक शुक्ल छठी को पांडे लीला,
कार्तिक शुक्ल सप्तमी को राधा प्राकटय लीला,
कार्तिक शुक्ल अष्टमी/गोपाष्टमी को गोचारण लीला,
कार्तिक शुक्ल नवमी/अक्षय नवमी को जोगन लीला,
कार्तिक शुक्ल दशमी को श्याम सगाई लीला,
कार्तिक शुक्ल एकादशी/देवउठनी एकादशी को वरुण लीला,
कार्तिक शुक्ल द्वादशी को मान लीला,
कार्तिक शुक्ल तृयोदशी को माखन चोरी लीला, 
कार्तिक शुक्ल चर्तुदशी को गोदनावारी लीला,
कार्तिक पूर्णिमा सहज सुख के साथ केवल स्वरूप दर्शन,
अग्रहायण कृष्ण प्रतिपदा शोभायात्रा,
अग्रहायण कृष्ण द्वितीया राजदान लीला होती है। 
किसी वर्ष तिथि बढ़ने की स्थिति में चंद खिलौना, मणि खंभ और सुदामा लीला भी आवश्यकता पड़ने पर होती है। अलग-अलग वर्षों में ये तीनों लीलाएं मंदिर में हुई हैं। पिछले 30 वर्ष से स्वामी अमीचंद शर्मा की मंडली रासलीला करती है। किसी जमाने में यहां दामोदरजी, उदय राम, कन्हैयालाल, शिवदयाल-गिर्राज की रासमंडलियां भी रासलीलाएं कीं।

#### अन्य उत्सव

इसके अलावा नारद जयंती, निवासाचार्य जयंती (बसंत पंचमी), केशवकाश्मीरी भट्‌टदेवाचार्य, हंसदास जी महाराज जयंती, होली, रामनवमी, जन्माष्टमी, राधाष्टमी, हरिदास श्रृंगारी जी जयंती, गुरु पूर्णिमा, सावन झूला उत्सव, शरदोत्सव और अक्षय तृतीया को मंदिर का पाटोत्सव विशेष आयोजन के साथ मनाया जाता है। उत्सव के दिन आमतौर पर ठाकुर जी को विशेष पोशाक धारण होती है, कभी फूल बंगला बनता है, समाज गायन होता है, भंडारा होता है। मंदिर में गोपाल सहस्रनाम, विष्णु सहस्रनाम, महावाणी, युगल शतक, रामचरित मानस व बाल्मीकि रामायण आदि का पाठ होता है। यदाकदा श्रीमद्भागवत (कई बार 108) की सप्ताह कथा, रामकथा, भक्तमाल कथा भी होती रहती हैं।

### एकादशी

निम्बार्क कोट में एकादशी व कोई भी व्रत पर्व निम्बार्की सिद्धांत ‘कपालवेध’ के आधार पर मनाया जाता है। व्रतों में एकादशी को प्रधान व्रत माना जाता है। अक्सर सुना जाता है कि निम्बार्कियों की एकादशी आज नहीं कल है जिस वजह से ऐसा होता है, उसे ही कपालवेध कहते हैं। निम्बार्क संप्रदाय में एकादशी या किसी भी अन्य व्रत-उपवास और भगवान व आचार्यों की जयंतियों के मानने के लिए उदयव्यापिनी तिथि को स्वीकार किया गया है, परंपरा यह है कि जिस तिथि में सूर्योदय होगा, पूरे दिन फिर वही तिथि मानी जाती है, भले ही सूर्योदय के कुछ ही घंटों में वह तिथि समाप्त हो जाए और बाकी दिन दूसरी तिथि रहे। इसीलिए कई बार ऐसा महसूस होता होगा कि किसी ने एकादशी पहले कर ली और निम्बार्कियों की एकादशी अगले दिन पड़ी। एकादशी व्रत रखने के लिए दिन के चयन का निम्बार्कीय तरीका यह है-दिनभर में 60 घटी (घड़ी) होते हैं। यदि दशमी तिथि मध्य रात्रि के बाद 45 घटी तक रहे और उसके बाद एकादशी आए तो उस दिन एकादशी का स्पर्श तो हो जाता है लेकिन ऐसी स्थिति में एकादशी छोड़कर अगले दिन द्वादशी को व्रत करने का विधान शास्त्रों में दिया गया है। इस वेध को स्पर्श वेध कहते हैं। रात्रि के अर्धभाग के वेध को मानने से ही इसका नाम कपालवेध सिद्धांत पड़ा।
सौर दिवस में जैसा करीब 24 घंटे की अवधि का दिन होता है, वैसा 24 घंटे का हर दिन चंद्रमास में नहीं होता। चंद्रमास के दिन की अवधि 19 घंटे से लेकर 24 घंटे तक अलग-अलग होती हैं। एक सौरवर्ष 365 दिन और चंद्रवर्ष 354-355 दिन का होता है, 10-10 दिन के इसी अंतर को पाटने के लिए हर तीन वर्ष में एक अधिकमास आता है। सो, किसी एक दिवस में जब एकादशी पूर्व तिथि यानी दशमी से जुड़ी हो तो उसे विद्धा और जब अगली तिथि यानी द्वादशी से जुड़ी हो तो उसे शुद्धा एकादशी कहते हैं। आचार्यों का आदेश है कि विद्धा एकादशी न करके शुद्धा एकादशी का व्रत करना चाहिए। लेकिन कुछ विशेष योग होने पर द्वादशी को महाद्वादशी कहा जाता है तब शुद्धा एकादशी को भी छोड़कर महाद्वादशी का व्रत करना चाहिए।
नारद पुराण में ये महाद्वादशी बताई गई है-
जिस दिन एकादशी सूर्योदय से पहले समाप्त हो जाए, दिनभर द्वादशी रहे और रात के अंतिम हिस्से में त्रयोदशी भी आ जाए तो उसे ‘त्रिस्पृशा’ महाद्वादशी कहते हैं। जब एकादशी पूरे दिन रहकर अगले दिन भी कुछ समय के लिए हो तो उसे ‘उन्मीलनी’ महाद्वादशी कहते हैं। जब एकादशी व द्वादशी पूर्ण हो और द्वादशी की वृद्धि अगले दिन तक रहे तो यह ‘वंजुलिनी’ महाद्वादशी कहलाती है। जिस पक्ष में अमावस्या या पूर्णिमा की वृद्धि हो जाए तो वह द्वादशी ‘पक्षवर्धिनी’ महाद्वादशी कहलाती है। जब शुक्ल पक्ष की द्वादशी तिथि मघा नक्षत्र में पड़े तो ‘जया’ महाद्वादशी का नाम दिया जाता है। जब द्वादशी श्रवण-नक्षत्र में हो फिर वह चाहे शुक्ल पक्ष हो या कृष्ण पक्ष, वह ‘विजया’ महाद्वादशी कहलाती है। जब शुक्लपक्ष की द्वादशी रोहिणी नक्षत्र में पड़े तो ‘जयंती’ महाद्वादशी और पुष्य नक्षत्र में पड़े तो ‘अपराजिता’ महाद्वादशी कहलाती है। इसके अलावा शुक्लपक्ष की द्वादशी पुनर्वसु नक्षत्र में हो तो उसे ‘पापनाशिनी’ महाद्वादशी कहते हैं।
ब्रह्मवैवर्त पुराण में बताया गया है कि पर्व यानी पूर्णिमा या अमावस्या, अच्युत यानी द्वादशी, जया यानी त्रयोदशी की वृद्धि हो और ईश यानी अष्टमी, दुर्गा यानी नवमी और अंतक यानी दशमी का क्षय हो तो शुद्धा एकादशी छोड़कर भी द्वादशी का ही व्रत करें। निम्बार्क संप्रदाय में एकादशी व महाद्वादशी के व्रत के अलावा कृष्ण जन्माष्टमी, राम नवमी, महाशिवरात्रि व निम्बार्क जयंती को व्रत रखने का विधान व परंपरा है।

#### एकादशी का व्रत विधान

एकादशी या किसी व्रत या उपवास का मतलब है कि निराहार रहना लेकिन वैष्णवों की सगुणोपासना में ठाकुरजी की नित्य सेवा की जाती है, जिसमें एकादशी के दिन ठाकुरजी को भोग लगाने में वह अर्पण किया जाता है जो फलाहार श्रेणी में आता है। बिल्कुल निराहार रहने की बाध्यता नहीं है, हालांकि भोजन में अन्न (गेहूं, मक्का, ज्वार, बाजरा का आटा, दाल, चावल, सब्जी) नहीं लिया जाता है। फलाहार किया जाता है। केला, सेब, अनार, आम, अमरूद, संतरा, नीबू, अदरख, शकरकंद, आलू, घीया सहित तमाम फल व कंदों का सेवन हो सकता है लेकिन तरबूज, गाजर, पालक, बथुआ, सरसों, मटर, गोभी आदि का सेवन वर्जित बताया गया है। वैष्णवों को प्याज-लहसुन का सेवन तो रोजाना में ही मना है। फलों का रस ले सकते हैं। चाय, कॉफी भी व्रत के दिन छोड़ सकते हैं।
दूध, दही, पनीर, खोया, घी लिया जा सकता है। मूंगफली, मखाने, काजू, पिस्ता, बदाम, कूटू व सिंघाड़े का आटा, समा के चावल (सामान्य चावल तो व्रत के एक शाम पहले से लेना मना है), सामान्य नमक के स्थान पर सेंधा नमक, लाल मिर्च के स्थान पर काली मिर्च का इस्तेमाल कर सकते हैं लेकिन हल्दी का इस्तेमाल नहीं करना है। धनिया किसी भी रूप में और जीरे का इस्तेमाल कर सकते हैं लेकिन हींग, खटाई, गर्ममसाला, राई, सरसों का नहीं। सरसों के तेल का इस्तेमाल भी मना है।

### मंदिर की स्थिति

वृन्दावन में इस मन्दिर को ढूंढ़ना बहुत आसान है। 

यहाँ का बनखंडी चौराहा प्रसिद्ध है, इस चौराहे से एक गली पूर्व दिशा में जाती है, इस गली में प्रवेश करते ही आपके दाहिनी ओर पांचवां दरवाजा इसी मन्दिर का है। यह इस मन्दिर का उत्तरी द्वार है। मंदिर में प्रवेश का एक दरवाजा पुराना बजाजा से भी है, यह दक्षिणी द्वार है। दक्षिणी द्वार की पहचान यह है कि इसके ठीक सामने ऋषि बाल्मीकि स्कूल और सब-स्टेशन नं 3 है। आमतौर पर इस दरवाजे के नीचे फल व सब्जी वाले बैठते है।

नेशनल हाइवे नम्बर २ (दिल्ली से आगरा) पर छटीकरा मोड से वृन्दावन की ओर आ सकते हैं। इसके अलावा यमुना एक्सप्रेस हाइवे से भी वृंदावन कट से यमुना का पुल पार करके परिक्रमा मार्ग में टटिया स्थान या अटल्ला से निम्बार्क कोट आ सकते हैं।

मंदिर की दिनचर्या
-----------------

दैनिक रूप से मंदिर में तीन प्रमुख आरतियां होती हैं-सुबह मंगला आरती, फिर श्रृंगार आरती और शाम को संध्या आरती। दिन में भोग लगने और रात्रि में शयन के समय धूप आरती होती है। तीनों प्रमुख आरतियों में जोरदार टकोरों के साथ विजय घंट बजते हैं। श्रृंगार आरती में संक्षिप्त और संघ्या आरती में संपूर्ण निम्बार्क स्तुति होती है। शाम की आरती के बाद कीर्तन का रिवाज भी रहा है।

#### मंदिर की संध्याकालीन आरती की स्तुति

निम्बार्क भगवान
श्री हंस च सनत्कुमारप्रभ्रतीन वीणाधरम नारदं।
निम्बादित्यगुरुं च द्वादश गुरुं श्री निवासादिकान॥

  

वन्दे सुन्दर भट्ट देशिक मुखान्वस्विंदु संख्या युतान।
श्री व्यासाद्धरिमध्यगा च परितः सर्वान्गुरुन्सादरम॥

  

हे निम्बार्क दयानिधे गुणनिधे हे भक्त चिंतामने।
हे आचार्य शिरोमने मुनि गणेराम्रग्यपादाम्बुजम॥

  

हे सृष्टिस्थितिपालनप्रभवन हे नाथ मायाधिपे।
हे गोवर्धन कन्दरालयविभो मां पाहि सर्वेश्वर।

  

कस्तूरीतिलकं ललाटपटले वक्षः स्थले कौस्तुभं।
नासाग्रे वर मौक्तिकं करतले वेणु करे कंकणं॥

  

सर्वांगे हरीचन्दनं सुललितं कंठे च मक्तावली।
गोपस्त्रीपरिवेष्ठितो विजयते गोपालचूरामणि॥

  

फुल्लेंदीवर कान्ति मिंदुवदनं वर्हावतंसन प्रियं।
श्री वत्सांगमुदार कौस्तुभधरं पीताम्बर सुन्दरम॥

  

गोपीनां नयनोत्पलार्ची त तनुं गोगोपसंघाव्रतम।
गोविन्दं कलवेणु वादनपरं दिव्यांगभुषम भजे॥

  

हे राधे वृष भानु भूपतनये हे पूर्ण चंद्रानने।
हे कांते कमनीय कोकिलरवे ब्रन्दावनाधीश्वरी॥

  

हे मत्प्रानपरायने च रसिके हे सर्वयुथेश्वरी।
आगत्य त्वरितं प्रतप्त मणिशं मां दीनमानन्दय॥

  

हे राधे वृषभानुभूपतनये सर्वेश्वरी राधिके।
हे कृष्णानन पंकजभ्रमरिके कृष्ण प्रिये माधवी॥

  

हे वृन्दावननागरी गुणगुरो दामोदरप्रेयसी।
हे हे श्री मलललितादिक प्रियसखी प्रनाधिके पाहि माम॥

  

शिन्जनू पुरपादपदमयुगलामा हंसीं गतिं विभ्रतीम।
चंचतखंजनमंजुलोचनयुगां पोनोल्लसत्कंधराम॥

  

शोभित कांचनकंकनद्युति मिलतपानौ चलच्चामरम।
कुरवाणाम हिरराधिकोपरि सदा श्री रंगदेवीं भजे॥

  

श्री रंगादिसुदेविका च ललिता वैशाखिका चम्पिका।
चित्र तंग सुखिंदुलेखकपरा चाष्टो प्रधानाप्रिया॥

  

चान्या सन्ति प्रियात्प्रिया लघुतमानित्ये च नैमित्तके।
वन्दे त्वच चरणारविन्दनितरां दासा वयं श्रद्धया॥

  

स्वभावतोपास्तसमस्तदोष मशेष कल्याण गुनेकराशिम।
व्यूहांगिनं ब्रह्म परंवरेण्यम ध्यायेम कृष्णं कमलेक्षण हरिम॥

  

अंगे तुवामे ब्रिषभानुजा मुदाविराजमानामनुरूपसौभागाम।
सखी सह्त्रै परिसेविताम सदा स्मरेम देवीं सकलेष्टकामदाम॥

  

नान्यागति कृष्णपदारबिन्दात संद्रेश्यते ब्रह्मशिवादिवंदितात।
भक्तेछ्योपत्सुचिन्त्त्यविग्रहादचिन्त्यशक्तेरविचिन्त्यशासनात॥

  

लोकत्रये यान्यसदीहितानी तान्येव सर्वाणि मया कृतानि।
तदीय पाकावसरम विसोढुमसक्नुवन देवमुपैमी नाथ॥

  

वशीकृतिं यान्ति न हीन्द्रियानी बुद्धिर्नशुद्धिम समुपैति तस्मात्।
न साधनं मेस्ती तव प्रसादे दयालुभावेन बिना हरे ते॥

  

न धर्मनिष्ठोस्मी नचात्मवेदी न भक्तित्मा स्त्वच्चारानार्विंदे।
अकिन्चनोनन्यगति शरण्यं त्वत्पादमूलं शरणं प्रपद्ये॥

  

त्वमेव माता च पिता त्वमेव त्वमेव बन्धुश्च सखा त्वमेव।
त्वमेव विद्या द्रविणं त्वमेव त्वमेव सर्वं मम देव देव॥

  

##### ये हैं वो कीर्तन

दोहा
पराभक्ति रति वर्द्धनी, स्याम सब सुख दैनि। रसिक मुकुटमनि राधिके, जै नव नीरज नैन।।
स्तोत्र
जयति जय राधा रसिकमनि मुकुट मन-हरनी त्रिये। पराभक्ति प्रदायिनी करि कृपा करुणानिधि प्रिये।। 1 ।। 
जयति गोरी नव किसोरी सकल सुख सीमा श्रिये। पराभक्ति प्रदायिनी करि कृपा करुणानिधि प्रिये।। 2 ।। 
जयति रति रस वर्द्धनी अति अद्भुता सदया हिये। पराभक्ति प्रदायिनी करि कृपा करुणानिधि प्रिये।। 3 ।। 
जयति आनंद कंदनी जगबंदनी बर बदनिये। पराभक्ति प्रदायिनी करि कृपा करुणानिधि प्रिये।। 4 ।। 
जयति स्यामा अमित नामा वेद बिधि निर्वाचिये। पराभक्ति प्रदायिनी करि कृपा करुणानिधि प्रिये।। 5 ।। 
जयति रास-बिलासिनी कल कला कोटि प्रकाशिये। पराभक्ति प्रदायिनी करि कृपा करुणानिधि प्रिये।। 6 ।।
जयति बिबिध बिहार कवनी रसिक रवनी सुभ धिये। पराभक्ति प्रदायिनी करि कृपा करुणानिधि प्रिये।। 7 ।। 
जयति चंचल चारु लोचनि दिव्य दुकुला भरनिये। पराभक्ति प्रदायिनी करि कृपा करुणानिधि प्रिये।। 8 ।।
जयति प्रेमा प्रेम सीमा कोकिला कल बैनिये। पराभक्ति प्रदायिनी करि कृपा करुणानिधि प्रिये।। 9 ।।
जयति कंचन दिव्य अंगी नवल नीरज नैनिये। पराभक्ति प्रदायिनी करि कृपा करुणानिधि प्रिये।। 10 ।। 
जयति बल्लभ बल्लभा आनंद कलभा तरुनिये। पराभक्ति प्रदायिनी करि कृपा करुणानिधि प्रिये।। 11 ।।
जयति नागरि गुन उजागरि प्रान धन मन हरनिये। पराभक्ति प्रदायिनी करि कृपा करुणानिधि प्रिये।। 12 ।।
जयति नौतन नित्य लीला नित्य धाम निवासिये। पराभक्ति प्रदायिनी करि कृपा करुणानिधि प्रिये।। 13 ।।
जयति गुण माधूर्य भूपा सिद्धि रूपा शक्तिये। पराभक्ति प्रदायिनी करि कृपा करुणानिधि प्रिये।। 14 ।।
जयति सुद्ध स्वभाव सीला स्यामला सुकुमारिये। पराभक्ति प्रदायिनी करि कृपा करुणानिधि प्रिये।। 15 ।।
जयति जस जग प्रचुर परिकर हरिप्रिया जीवनि जिये। पराभक्ति प्रदायिनी करि कृपा करुणानिधि प्रिये।। 16 ।

निम्बार्क कोट मंदिर के चित्र
दोहा
नव-नव रंगि त्रिभंगि जै, स्याम सुअंगी स्याम।
जै राधे जै हरिप्रिये, श्री राधे सुख धाम।।
स्तोत्र
जै राधे जै राधे राधे जै राधे जै श्री राधे।
जै कृष्ण जै कृष्ण कृष्ण जै कृष्ण जै श्री कृष्ण। 1 ।
स्याम गोरी नित्य किसोरी प्रीतम जोरी श्री राधे।
रसिक रसीलो छैल छबीलो गुन गरबीलो श्री कृष्ण। 2 ।
रासविहारनि रसबिसतारनि पिय उर धारनि श्री राधे।
नव-नव रंगी नवल त्रिभंगी स्याम सुअंगी श्री कृष्ण। 3 ।
प्रान पियारी रूप उज्यारी अति सुकुंमारी श्री राधे।
मैंन मनोहर महा मोदकर सुंदर बर तर श्री कृष्ण। 4 ।
सोभा सेंनी मोहा मेंनी कोकिल बेंनी श्री राधे।
कीरतिवंता कामिनिकंता श्री भगवंता श्री कृष्ण। 5 ।
चंदा-वदनी कुंदा रदनी सोभा सदनी श्री राधे।
परम उदारा प्रभा अपारा अति सुकुंवारा श्री कृष्ण। 6 ।
हंसागवनी राजति रवनी क्रीड़ा कवनी श्री राधे।
रूपा रसाला नैंन बिसाला परम कृपाला श्री कृष्ण। 7 ।
कंचनबेली रति रस रेली अति अलबेली श्री राधे।
सब सुख सागर सब गुन आगर रूप उजागर श्री कृष्ण। 8 ।
रवनी रम्या तर तर तम्या गुण आगम्या श्री राधे।
धाम निवासी प्रभा प्रकासी सहज सुहासी श्री कृष्ण। 9 ।
शक्तयाह्लादनि अति प्रियवादनि उर उन्मादनि श्री राधे।
अंग अंग टोना सरस सलोना सुभग सुठोना श्री कृष्ण। 10 ।
राधा नामिनि गुण अभिरामिनि हरिप्रिया स्वामिनि श्री राधे।
हरे हरे हरि हरे हरे हरि हरे हरे हरि श्री कृष्ण। 11 ।

और आखिर में ... गोविंद जय जय गोपाल जय जय, राधारमण हरि गोविंद जय जय।

### मंदिर की धरोहर : महावाणी

निम्बार्क कोट में महावाणी की हस्तलिखित प्रति उपलब्ध है जो संवत 1824 में लिखी गई है। इसके लिपिकार जोशी मोतीरामजी है, उन्होंने रूपनगर में इसे लिखा है। यह वृंदावन में प्राप्त महावाणी की 256 वर्ष पुरानी सबसे पुरानी प्रति है।

### निम्बार्की हरिव्यासी परंपरा में विशेष

इष्टदेव : सर्वेश्वर भगवान श्री कृष्ण

कुलदेव : रुक्मिणी माता

शाखा : हंस

आचार्य : सनकादि

मुनि : नारद

वेद : सामवेद

आहार : हरिनाम

अखाड़ा : निर्मोही

देवता : गरुड़

धाम : बद्रिकाश्रम

माला : तुलसी

तिलक : हरि मंदिर श्याम बिंदी

द्वारा : स्वयंभूराम (शोभूराम)

गोत्र : अच्युत

गोपाल मंत्र : क्लीं कृष्णाय गोविंदाय गोपीजन बल्लभाय स्वाहा:

मंदिर के आचार्य
---------------

### हंस भगवान व सनकादिक

हंस भगवान निम्बार्क संप्रदाय के आद्य आचार्य हैं, जो भगवान विष्णु के सतयुगी अवतार हैं। जब ब्रह्मा के प्रथम मानस पुत्र सनक, सनंदन, सनातन व सनत कुमार उत्पन्न हुए तब पिता ब्रह्मा ने उन्हें सृष्टि का निर्देश दिया किन्तु पिता की आज्ञापालन के स्थान पर उन दिव्य बालकों ने उनसे विचित्र दार्शनिक प्रश्न किए। उन्होंने पूछा चित्त विषय की ओर और विषय का चित्त की ओर स्वाभाविक आकर्षण होने से दो अन्योन्याश्रित संबंध स्थापित होता है, उसे मुमुक्षु को कैसे प्रथक करना चाहिए अर्थात संसार से मोक्ष की इच्छा करने वाले व्यक्ति को अपने चित्त को विषय से कैसे हटाना चाहिए? इस प्रश्न को सुनकर सृष्टि के कार्य में लगे ब्रह्म खिन्न हो गए और घबड़ाकर भगवान का स्मरण करने लगे। उनकी पुकार सुनकर तत्काल भगवान हंस रूप में प्रकट हुए।

भगवान के हंस रूप में प्रकट होने के कारण यह है कि हंस में नीर-क्षीर को प्रथक करने की शक्ति होती है और चित्त व विषय के समिश्रण भी दूध-पानी की तरह ही हैै।
हंस ने सनकादिकों से कहा कि विषयों का चिंतन करने से ही विषय चित्त में प्रवेश करते हैं अत: मानव को चाहिए कि वह चित्त से विषयों का चिंतन त्यागकर भगवत चिंतन करे। इस सरल से वाक्य के द्वारा हंस भगवान ने सनकादिकों की जिज्ञासा पूरी कर दी और उन्होंने सृष्टि के कार्य को छोड़ दिया और भगवत चिंतन करने लगे। यह निम्बार्क संप्रदाय का मूल सिद्धांत है।
(\*एक दिलचस्प जानकारी यह है कि वृंदावन के चार मंदिरों में निम्बार्क आचार्य पंचायतन विराजमान हैं, निम्बार्क कोट के अलावा ये मंदिर हैं-रेतिया बाजार में श्रीजी की बड़ी कुंज, मथुरा रोड पर राधा माधव मंदिर (जयपुर मंदिर) और गोपेश्वर महादेव के पास ब्रह्मचारी मंदिर)

### नारद भगवान

नारद जी वास्तव में जगद्गुरु हैं, अनेक पौराणिक कथाओं में उनके गुरु होने का उल्लेख मिलता है। ध्रुव, प्रह्लाद, प्राचीन बर्हि, प्रचेता, ऋषि बाल्मीकि, वेदव्यास व स्वयं निम्बार्काचार्य आदि जैसे युग पुरुषों के गुरु नारद ही रहे हैं। इनके जगत गुरुत्व के आधार पर भगवत रसिक देव ने कहा है, ‘गुरु नारद सो मिलै अकिंचन पर उपकारी’ यानी नारद अकिंचन भाव से गुरु बनकर दूसरों का उपकार करने में लगे रहते हैं। नारद जी की त्रिलोकी में अव्याहत गति है अर्थात जिस तरह हमारा मन एक ही क्षण में बेरोकटोक कहीं भी पहुंच जाता है, उसी तरह नारद जी संपूर्ण त्रिलोकी में भ्रमण करते रहते हैं। अनेक पुराणों में ऐसा उल्लेख मिलता है-‘तत्रागतो भगवान नारद: स्वयं’ यानी अचानक भगवान नारद स्वयं वहां उपस्थित हो गए। अनेक पौराणिक आख्यानों में मिलता है कि अनेक उलझनयुक्त व विचित्र प्रसंगों में नारद अचानक वहां उपस्थित हो गए और यह कोई नहीं समझ पाता कि नारद कहां से आए हैं। अनेक पुराणों में प्राय: उन्होंने अपनी कथा समय-समय पर कहीं-कहीं स्वयं ही कही है। इससे यह प्रतीत होता है कि नारद आदि पुरुषों में से एक हैं। 
नारद के बारे में लोककल्पना कुछ विचित्र है। लोग ऐसा कहते पाए जाते हैं कि नारद तो इधर की उधर लगाते हैं और भिड़ावा प्रकृति के हैं। लेकिन मंद बुद्धिजनों की यह अवधारणा उनकी अपनी मूढ़ता के कारण ही है। वास्तव में तो नारद अनेक प्रासंगिक गुत्थियों व विवादों को सुलझाने के लिए बड़े ही कौतुहल व कौतुकपूर्ण लीला करते हैं। जिसे साधारण बुद्धि वाले लोग नहीं समझ पाते हैं। वस्तुत: तो वे उन लोगों के कल्याण के लिए ही ऐसा करते हैं। नारद भगवान की अनेक लीलाओं के तारतम्य को जोड़ देते हैं और उस कथा के सुचारू व रोचक प्रवाह बना देते हैं।

(\*दुर्भाग्यवश मार्च, 2015 में मंदिर के गर्भगृह से वीणा वादन की मुद्रा वाली नारदजी की प्रतिमा चोरी हो गई, इसके साथ ही एक लड्‌डू गोपालजी की प्रतिमा भी चोरी हुई। काफी प्रयास के बाद भी प्रतिमा को ढूढ़ने में सफलता नहीं मिली।) 

### निम्बार्क भगवान

सनातन संस्कृति की आत्मा श्रीकृष्ण को उपास्य के रूप में स्थापित करने वाले निम्बार्काचार्य वैष्णवाचार्यों में प्राचीनतम माने जाते हैं। राधाकृष्ण की युगलोपासना को प्रतिष्ठापित करने वाले निम्बार्काचार्य का प्रादुर्भाव कार्तिक पूर्णिमा को हुआ था।

निम्बार्काचार्य भगवान का दुर्लभ चित्र
भक्तों की मान्यतानुसार आचार्य निम्बार्क का आविर्भाव-काल द्वापरांत में कृष्ण के प्रपौत्र बज्रनाभ और परीक्षित पुत्र जनमेजय के समकालीन बताया जाता है। इनके पिता अरुण ऋषि की, श्रीमद्भागवत में परीक्षित की भागवतकथा वर्णन प्रसंग सहित अनेक स्थानों पर उपस्थिति को विशेष रूप से बतलाया गया है। हालांकि आधुनिक शोधकर्ता निम्बार्क के काल को विक्रम संवत की 5वीं सदी से 12वीं सदी के बीच सिद्ध करते हैं। संप्रदाय की मान्यतानुसार इन्हें भगवान के प्रमुख आयुध 'सुदर्शन" का अवतार माना जाता है। इनका जन्म वैदुर्यपत्तन (दक्षिण काशी) में हुआ था। फिलहाल इस स्थान की पहचान मूंगी पैठण (महाराष्ट्र) के रूप में होती है। 
इनके पिता अरुण मुनि और इनकी माता का नाम जयंती था। जन्म के समय इनका नाम नियमानंद रखा गया और बाल्यकाल में ही ये ब्रज में आकर बस गए। मान्यतानुसार अपने गुरु नारद की आज्ञा से नियमानंद ने गोवर्धन की तलहटी को अपनी साधना-स्थली बनाया।बचपन से ही यह बालक बडा चमत्कारी था। एक बार गोवर्धन स्थित इनके आश्रम में एक दिवाभोजी यति (केवल दिन में भोजन करने वाला संन्यासी) आया। स्वाभाविक रूप से शास्त्र-चर्चा हुई पर इसमें काफी समय व्यतीत हो गया और सूर्यास्त हो गया। यति बिना भोजन किये जाने लगा। तब बालक नियमानंद ने नीम के वृक्ष की ओर संकेत करते हुए कहा कि अभी सूर्यास्त नहीं हुआ है, आप भोजन करके ही जाएं। लेकिन यति जैसे ही भोजन करके उठा तो देखा कि रात्रि के दो पहर बीत चुके थे। तभी से इस बालक का नाम 'निंबार्क", यानी निंब (नीम के पेड) पर अर्क (सूर्य) के दर्शन कराने वाला, हो गया।
निम्बार्काचार्य ने ब्रह्मसूत्र, उपनिष्द और गीता पर अपनी टीका लिखकर अपना समग्र दर्शन प्रस्तुत किया। इनकी यह टीका वेदांत पारिजात सौरभ (दसश्लोकी) के नाम से प्रसिद्ध है। इनका मत 'द्वैताद्वैत" या 'भेदाभेद" के नाम से जाना जाता है। आचार्य निम्बार्क के अनुसार जीव, जगत और ब्रह्म में वास्तविक रूप से भेदाभेद संबंध है। निंबार्क इन तीनों के अस्तित्व को उनके स्वभाव, गुण और अभिव्यक्ति के कारण भिन्न (प्रथक) मानते हैं तो तात्विक रूप से एक होने के कारण तीनों को अभिन्न मानते हैं। निम्बार्क के अनुसार उपास्य राधाकृष्ण ही पूर्ण ब्रह्म हैं। सर्वपल्ली राधाकृष्णन ने अपनी सुविख्यात पुस्तक 'भारतीय दर्शन" में निंबार्क और उनके वेदांत दर्शन की चर्चा करते हुए लिखा है कि निम्बार्क की दृष्टि में भक्ति का तात्पर्य उपासना न होकर प्रेम अनुराग है। प्रभु सदा अपने अनुरक्त भक्त के हित साधन के लिए प्रस्तुत रहते हैं। भक्तियुक्त कर्म ही ब्रह्मज्ञान प्राप्ति का साधन है।

  

निम्बार्क भगवान इन आठ रूपों में विराजमान हैं

निम्बार्क के अष्ट स्वरूप, निम्बार्क का अत्यंत दुर्लभ चित्र

  

सुदर्शन भगवान : निम्बार्क भगवान श्रीनिवास रमाकांत विष्णु के चार आयुधों में से एक सुदर्शन चक्र के रूप में विराजते हैं।

अनिरुद्ध भगवान : भगवान के कृष्णावतार के चतुर्व्यूह में से एक अनिरुद्ध रूप में निम्बार्क भगवान विराजते हैं।

रंगदेवी सखी : श्रीजी की अष्टसखियों में निम्बार्क भगवान रंगदेवी सखी के रूप में विराजते हैं।

तोष सखा : सखाओं में तोष सखा के रूप में निम्बार्क भगवान श्री कृष्ण के संग विराजते हैं।

निम्बार्क भगवान कलियुग में निम्बार्काचार्य के रूप में सनकादिक (द्वैताद्वैत) संप्रदाय चलाते हैं।

प्रिया-प्रीतम की अंगकांति : गोलोक के श्री वृंदावन नित्य निकुंज में निम्बार्क भगवान श्री प्रिया प्रीतम की अंगकांति के रूप में विराजते हैं।

धूसर गौ : श्रीकृष्ण की गउओं में निम्बार्क भगवान धूसर गौ के रूप में विराजते हैं।

लकुटी : भगवान गौचारण के दौरान जिस लकुटी का प्रयोग करते हैं, निम्बार्क भगवान उस लकुटी के रूप में विराजते हैं।

### निवासाचार्य

निवासाचार्य निम्बार्काचार्य के पट्‌ट शिष्य हैं। संप्रदाय की मान्यता के अनुसार निवासाचार्य विष्णु के हाथ में विराजमान पांचजन्य शंख के अवतार हैं। इन्होंने वेदांत सूत्र के निम्बार्क भाष्य वेदांत पारिजात सौरभ पर वेदांत कौस्तुभ नामक विशद टीका लिखी और निम्बार्क आचार्य की स्तुति के रूप में लघु स्तवराज की रचना की।

### विश्वाचार्य

विश्वाचार्य निवासाचार्य के शिष्य हुए। छोटी आयु में ही इन्होंने पूर्ण विद्या प्राप्त करके बंगाल, उड़ीसा, पंजाब, कुरुक्षेत्र आदि के समस्त विद्वानों को अपने शास्त्रार्थ में पराजित कर दिया। ब्रज में आकर उन्होंने निवासाचार्य की यश-कीर्ति सुनी तो बड़े अभिमान के साथ उनके पास पहुंचे और शास्त्र चर्चा करने का अनुरोध किया। तब निवासाचार्य ने इनसे 11 प्रश्न किए। वे प्रश्न ये थे-1.तुम्हारा निज स्वरूप क्या है? 2. पंडित कौन है? 3. सत्य व असत्य क्या है? 4. वर्णाश्रम का क्या महत्व है? 5. अच्युत कुल कौन-सा है? 6. ज्ञान व अज्ञान क्या होता है? 7. विज्ञानी व विवेकी में क्या अंतर है? 8. दान क्या है? 9. एक ब्रह्म अनेक कैसे दृश्य होता है? 10. सर्व सुखों का मूल गुरु ही क्यों है? 11. सार क्या है?
इन प्रश्नों के उत्तर में विश्वाचार्य ने क्रमश: कहा कि 1. मैं परब्रह्म स्वरूप हूं। 2.जो जिज्ञासा के द्वारा अपने अज्ञान मल को धो दे, वह पंडित है। 3. सत्य केवल हरि, हरिदास व हरि का नाम है, मृगतृष्णा की भांति मायाजाल को ही सही मान लेना ही असत्य है। 4. श्रुति (वेद) ने कर्म की जो व्यवस्था की है, वही वर्णाश्रम व्यवस्था है, अत: यह महत्वपूर्ण है। 5. अच्युत वह है जो कभी च्युत नहीं होता अर्थात गिरता नहीं है, अत: भगवान का कुल ही अच्युत है। 6. एकमात्र ईश्वर को सचराचर जगत में देखना ज्ञान है और ऐसा न मानना अज्ञान है। 7. जो गुरु व शास्त्र के द्वारा प्राप्त ज्ञान को अपनी जीवनचर्या में लाकर जगत व ईश्वर के स्वरूप को स्पष्ट देखता है, वही विज्ञानी है और जो वागानुसंधान के द्वारा उपयुक्त स्वरूपों को स्पष्ट दर्शा सके वह विवेकी है। 8. तत्वज्ञान किसी को दे देना ही परमदान है। 9. जो अद्वैतपूर्ण ब्रह्म है, वही स्वेच्छा व भक्तेच्छा से अनेक लीलामय रूप धारण करता है। 10. तत्वज्ञान गुरु से ही प्राप्त होता है इसलिए सर्वसुखों का मूल गुरु है। 11. सत्संग ही सार है।
विश्वाचार्य ने इन सभी प्रश्नों के उत्तर के अंत में कहा कि मुझे ऐसा अनुभव हो रहा है कि आपने ही मेरे अंत:करण से इन प्रश्नों का उत्तर दिया है और वे निवासाचार्य के शिष्य हो गए और कहा कि सर्व सारों का सार तो सद्गुरु के चरणों में लवलीन होना ही है। वैसे भी विश्वाचार्य का अर्थ है जो विश्व का गुरु हो।

### केशव काश्मीरी भट्‌ट जी

```
कस्मीरी की छाप पाप तापनि जग मंडन।
दृढ़ हरि भक्ति कुठार आन धर्म बिटप बिहंडन।।
मथुरा मध्य मलेछ बाद करि बरबट जीते।
काजी अजित अनेक देखि परचै भयभीते।।
बिदित बात संसार सब संत साखि नाहिन दुरी।
केसौ भट नर मुकुट मनि जिन की प्रभुता विस्तारी।।
```

  

### श्री श्रीभट्‌ट देव जी

```
मधुर भाव संमिलित ललित लीला सुबलित छबि।
निरखत हरषत ह्रदै-प्रेम बरषत सुकलित कबि।।
भव निस्तारन हेतु देत दृढ़ भक्ति सबनि नित।
जासु सुजस ससि उदै हरत अति तम भ्रम श्रम चित।
आनंद कंद श्रीनंदसुत श्रीबृषभानुसुता भजन।
श्रीभट्‌ट सुभट प्रगट्यो अघट रस रसिकन मन मोद घन।।
```

### हरिव्यास देवाचार्य

```
जैजै श्री हरिव्यास जू, रसिकन हित अवतार।
महावानी कर सवनि को, उपदेस्यो सुखसार।।
```

```
आचारज हरिव्यास जू, परमेश्वर अवतार।
महावानी प्रकास जू, देवी देव उद्धार।।
```

श्री हरिव्यास देवजी ने भगवत भजन के तेज और बल से देवी की भी मन्त्रोपदेश दिया था। ये पहले उत्तर भारतीय संप्रदायाचार्य भी हुए, इनसे पहले सभी आचार्य दक्षिण भारतीय ही थे। निम्बार्क संप्रदाय में ही हरिव्यास देवाचार्य जी की इतना प्रभाव हुआ कि संप्रदाय की एक शाखा हरिव्यासी कहलाने लगी। महावाणीकार हरिव्यास देवाचार्य के माता-पिता हांसी (हिसार) के निवासी थे। सदगुरुदेव की खोज करते-करते आप मथुरा स्थित नारद लीला पर श्री भट्‌टजी महाराज के पास पहुंचे और वैष्णवी दीक्षा देने की प्रार्थना की। आचार्य श्री ने आपसे प्रश्न किया, ‘क्या तुम्हें मेरी गोद में कोई दिख रहा है।’ इसके जवाब में हरिव्यास देवाचार्य जी ने कहा, ‘कोई नहीं’। इस पर आचार्यश्री ने उन्हें 12 वर्ष तक गोवर्धन की नित्य परिक्रमा करके आने की आज्ञा दी। आज्ञा शिरोधार्य कर आप नियमपूर्वक परिक्रमा करते रहे। तय समय पूरा करके वापिस आने पर आचार्यश्री ने पुन: वही प्रश्न किया और समान उत्तर मिलने पर उन्होंने फिर से परिक्रमा करने का आदेश दिया। आज्ञा का ज्यों का त्यों पालन करके लौटने पर जब आचार्यवर्य ने पहले जैसा ही प्रश्न किया तो अब की बार आपने उत्तर दिया-‘जै जै आज तो मुझे आपकी गोद में विराजमान श्री प्रिया-प्रियतम के दर्शन हो रहे हैं।’ तब श्री गुरुदेव ने इन्हें वैष्णवी दीक्षा प्रदान की और उपासना का रहस्य समझाते हुए श्रीराधा सर्वेश्वर जू की मधुर लीलागान का आदेश दिया। श्री गुरुदेव के परमधाम गमन के बाद हरिव्यास देवाचार्य आचार्य गद्दी पर अभिषिक्त हुए और धर्म प्रचार के लिए तीर्थाटन करते रहे। आपने कई रचनाएं की हैं सिद्धांत रत्नांजलि जो दशश्लोकी की संस्कृत में टीका है। प्रेमभक्ति विवर्धिनी निम्बार्कष्टोत्तर शतनाम की संस्कृत टीका है। इसके अलावा गोपाल पद्धति व भावना प्रकाश और उनकी सबसे लोकप्रिय कृति है महावाणी।
इनकी एक कथा बहुत प्रसिद्ध है कि एक बार चटथावल व देवबंद के बीच एकांत वन में एक देवी मंदिर और छोटे से गांव के पास आपने अपने साथ के संत समाज के साथ डेरा जमाया। उसी समय वहां के देवी मंदिर में किसी शाक्त ने बकरे की बलि दी, यह दृश्य देखकर वहां प्रसाद तो क्या जल ग्रहण करना भी कठिन था। तत्काल आप सभी साधु संतों सहित वहां से अन्यत्र चलने लगे। तब साक्षात देवी प्रकट होकर आचार्य के चरणों में गिर पड़ी और कहने लगी कि आप यहां से आसन न उठाकर यहीं सर्वेश्वर प्रभु की सेवा संपन्न करें तथा मुझे भी वैष्णवी दीक्षा प्रदान करें। आचार्यवर्य ने देवी को पंचसंस्कार पूर्वक दीक्षा दी। इसके बाद सभी ग्रामवासी भी परम वैष्णव हो गए। 

```
भक्तमाल में नाभादासजी ने लिखा है:-

"खेचरि नर की सिष्य निपट अचरज यह भावै।
बिदितबात संसार संत मुख कीरति गावै।।
बैरागिन के बृंद रहत संग स्याम सनेही।
ज्यों जोगेश्वर मध्य मनो सेभित बैदेही।।
श्रीभट्‌ट चरन रज परस तें सकल सृष्टि जाकों नई।
हरि ब्यास तेज हरि भजन बल देबी कों दीच्छा दई।।"
हरिव्यास जी ने भगवत भजन के तेज और बल से देवी को भी मंत्रोपदेश दिया था। अपनी दिव्यगति से आकाश में विचरण करने वाली देवी मनुष्य की शिष्या बनीं, यह सुनकर नितांत ही आश्चर्य होता है किंतु यह बात सारे संसार में प्रसिद्ध है और संतजन श्री हरिव्यास देवाचार्य की कीर्ति का गान करते हैं। श्री राधा सर्वेश्वर का डोला और संसार में वैराग्यपूर्वक भगवान श्री श्यामसुंदर के चरण-कमलों में अनुराग करने वाले विरक्त महात्माओं का समूह सदा ही आपके साथ रहता था। विरक्तों के बीच आपकी शोभा ऐसे ही थी जैसे नव योगेश्वरों के बीच श्री विदेह राज जनक शोभा पाते थे। अपने सदगुरुदेव श्रीभट्‌ट देवाचार्य के चरण कमल रज के स्पर्श के प्रताप से श्री हरिव्यास देवाचार्य जी के सम्मुख समस्त सृष्टि के लोग सिर झुकाते थे।
```

### बाबा गोपालदास जी महाराज

हरिव्यास देवाचार्य के प्रधान 12 शिष्य थे. जो द्वाराचार्य कहलाए, जिनमें से स्वयंभूराम देव सबसे वरिष्ठ थे। ये ही निम्बार्क कोट के द्वाराचार्य हैं। स्वयंभूराम देव के पश्चात कर्णहरदेव और उनके पश्चात नारायण देव आचार्य गद्दी पर विराजमान हुए। इनके दो प्रधान शिष्य हुए हरिदेव और चतुर चिंतामणि नागाजी, जो ब्रज यात्रा और ब्रज की रासलीला परंपरा के संस्थापकों में से एक हैं। हरिदेव जी से निम्बार्क कोट की आचार्य परंपरा अग्रसर होती है। जो क्रमश: इस प्रकार है-श्याम देव, श्याम दामोदर देव, श्रुति देव, सहजराम देव, राम देव, ज्ञान देव, वृंदावन देव, राम शरण देव और धर्म देव। धर्म देव जी के पट्‌टशिष्य सेवादास जी महाराज काठियावाड़ गुजरात स्थित जूनागढ़ स्थान में श्री सर्वेश्वर प्रभु व युगल सरकार की सेवा स्थापित की। स्वामी गोपालदास जी महाराज इन्हीं के शिष्य थे। आप परम वीतरागी संत थे व श्रीमद्भागवत और भक्तमाल के समधुर कथावाचक थे। आप प्राय: गंगा किनारे ही विचरण किया करते थे। गोपालजी का विग्रह सदा इनकी सेवा में रहता था, वही विग्रह निम्बार्क कोट में विराजमान है। भगवत साक्षात्कार के अनेक प्रसंग आपके जीवन में मिलते हैं। 
बाबा गोपालदास जी महाराज नाभाजी की समाधि रचना भक्तमाल के श्रौत परंपरा के वृंदावन में एकमात्र आचार्य थे। इनके श्रुत शिष्य माधवदास जी महाराज (टोपीकुंज वाले) और बाबा हंसदास जी महाराज के श्रुत शिष्य जगन्नाथ जी भक्तमाली ही ब्रज वृंदावन में भक्तमाल के पुरोधा थे। भक्तमाल का व्याख्यात्मक ग्रंथ तो करीब 50-60 साल पहले इनके श्रुत शिष्य गणेशदास व रामेश्वर दास जी की कृपा से अपने वर्तमान वृहद रूप में प्रकाशित हुआ। इससे पूर्व श्रौत परंपरा से ही इस समाधि ग्रंथ का भाव रस प्रवाहित होता था। बाबा गोपालदास जी महाराज वृंदावन आगमन से पूर्व गंगोत्री से प्रारंभ करके काशी तक गंगा के तट पर श्रीमद्भागवत कथा किया करते थे और गंगा माता की साक्षात आज्ञा पाकर वृंदावन पधारे और भक्तमाल के श्रुत गुरु दंपति संपति शरण (हालनिवास वाले) जी महाराज की प्रेरणा से सन् 1843 ई. में वृंदावन में कार्तिक अग्रहण में निम्बार्काचार्य वृंद जयंती महोत्सव प्रारंभ किया। हालांकि जब शरणजी ने स्वामी गोपालदासजी से उत्सव प्रारंभ करने को कहा तो जवाब में स्वामी जी ने कहा कि मैं तो निष्किंचन हूं, मेरे पास उत्सव करने के लिए कोई साधन नहीं है। तब शरण जी ने कहा, यह एक श्रेष्ठ कार्य है, साधन तो अपने आप जुड़ जाएंगे। यह उल्लेख श्रीराधारमण देव मंदिर के राधा चरण गोस्वामी के ग्रंथ नव भक्तमाल में मिलता है जिसके मुताबिक आप ‘उत्सवी जी’ के नाम से विख्यात हुए। उत्सवी बाबा गोपाल दास जी निम्बार्क जयंती का प्रथम उत्सव केवल दो रुपए के खर्च में संपन्न किया। यह उत्सव परंपरा आपके बाद बाबा हंसदास जी को और उनसे बाबा बाल गोविंदददास जी को प्राप्त हुई। मंदिर में यह उत्सव अद्यतन मनाया जाता है, वर्ष 2023 में इसका 180वां समारोह संपन्न हुआ।

### बाबा हंसदास जी महाराज

सन् 1895 में बाबा गोपालदास जी महाराज के निकुंज वास के बाद बाबा हंसदास जी महाराज ने निम्बार्क जयंती उत्सव का संचालन किया। आप लखनऊ के एक संभ्रांत परिवार से संबद्ध थे। 25 वर्ष की आयु में अपनी पत्नी सहित वे वृंदावन आए और वृंदावन के लालाबाबूू मंदिर में बाबा गोपालदास जी कथा सुनने जाया करते थे। कुछ दिनों बाद कथा सुनने सुनते उन्हें वैराग्य हो गया। आश्चर्य की बात यह है कि इनकी धर्मपत्नी गोपाली बाई ने वैराग्य का प्रस्ताव इनसे पहले रखा और गोपाल दासजी से दीक्षा लेकर दोनों अलग-अलग भजन करने लगे। गोपाली बाई गोवर्धन में और बाबा हंसदासजी बरसाने के विलासगढ़ में। दोनों ही ब्रज की सिद्ध विभूतियों में गिने जाते हैं। बाबा हंसदास जी ने विलासगढ़ में 52 वर्ष तक भगवत भजन किया। इनका जीवन आत्म साक्षात्कार के प्रसंगों से भरा पड़ा है।
एक बार बाबा हंसदास ने श्रीजी मंदिर बरसाने में पोशाक धारण कराने के लिए बड़ी अभिलाषा की, आपने बड़े मनोयोग से पोशाक सिलवाई और उसे लेकर बड़े ध्यानमग्न होकर लाड़ली मंदिर की ओर चल पड़े। रास्ते में गहवर वन के सांकरी खोर में एक छोटी सी बालिका ने इनसे कहा, बाबा, याय मोय दे दे और इतनाकहते ही पोशाक छीनकर भाग गई। बाबा मुग्ध होकर उस बालिका को देखते रह गए और कुछ कह न सके। जब वे मंदिर पहुंचे और दर्शन के पट खुले तो श्रीजी ने वही पोशाक धारण कर रखी थी। सन् 1895 से 1937 तक बाबा हंसदास जी ने निम्बार्क आचार्य वृंद जयंती महोत्सव का संचालन व संवर्धन किया। 

### बाबा बाल गोविंद दास जी महाराज

  

### हरिदास श्रृंगारी जी महाराज

बाबा बालगोविंद दास जी महाराज के कनिष्ठ भ्राता हरिदास श्रृंगारी जी ठाकुर राधारमण लालजी की निम्बार्क कोट में स्थापना के समय से ही वृंदावन आ गए, तब उनकी आयु 18 वर्ष थी। वे ठाकुर राधारमण लालजी के अंतरंग सेवक रहे। आपका समस्त जीवन श्रीविग्रह की अष्टयाम सेवा में समर्पित था। उनकी सेवावृत्ति की तुलना राजा अंबरीष से की जाए तो समीचीन होगा। बाबा हंसदास जी महाराज ने उन्हें स्वयं पुकार कर दीक्षा दी और परमहंस की गति प्रदान की। बाबा हंसदास जी अपने शिष्य बाबा बालगोविंद दास जी से कहा करते थे कि यह कोई योगारूढ़ पुरुष पैदा हुआ है। वस्तुत: इनकी सहज वृत्ति मुकुंद सेवापयिक और विषय वैरागोन्मुख थी। त्याग, तपस्या व तितिक्षा इनकी सहज वृत्ति थी।

  

### वृन्दावन बिहारी

वृंदावन बिहारी जी
श्री वृंदावन बिहारी शर्मा (84) वृंदावन (मथुरा) स्थित करीब 100 वर्ष पुराने मंदिर ‘निम्बार्क कोट’ के सेवायत हैं। इन्होंने ब्रज के समाज गायन, रासलीला और ब्रज के हस्तलिखित साहित्य के संरक्षण में अहम भूमिका निभाई है। वृंदावन बिहारी जी 14-15 वर्ष की आयु से ही मंदिर का कामकाज संभाल रहे हैं। यह मंदिर वृंदावन में निम्बार्क आचार्य वृंद जयंती महोत्सव के आयोजन के लिए विख्यात है जो कार्तिक (अक्टूबर-नवंबर) में पूरे महीने मनाया जाता है। यह महोत्सव 180 वर्ष (सन् 1843) से अधिक वर्षों से वृंदावन में आयोजित होता है। इस महोत्सव की विशेषता है इसमें दैनिक होने वाला समाज गायन और नित्य रासलीला। समाज गायन ब्रज के भक्त कवियों की पद रचनाओं का शास्त्रीय व लोक शैली में सामूहिक गायन है। नित्य रासलीला ब्रज के भक्तों की रचित श्रीकृष्ण की किशोर लीलाएं हैं, इन लीलाओं का मंचन अब केवल निम्बार्क कोट में ही होता है। समाज गायन व नित्य रासलीला ब्रज की सांस्कृतिक धरोहर है, इस महोत्सव के आयोजन के जरिए इनका संरक्षण हो रहा है। समाज गायन सदियों से ब्रज के मंदिरों में होता है, ब्रज में मौजूद सभी वैष्णव संप्रदायों की अपनी शैलियां हैं लेकिन निम्बार्क संप्रदाय के समाज गायन ने सभी शैलियों में एक विशेष दर्जा हासिल किया है तो यह केवल वृंदावन बिहारी जी का निजी प्रयास है। उन्होंंने अपने पैतृक मंदिर में एक मासीय निम्बार्क जयंती आयोजन में हर दिन न सिर्फ समाज गायन में कौन-सा पद, किस राग व शैली में गाया जाए, बल्कि रास लीलाओं के क्रम को भी तय किया ताकि प्राचीन शैली व परंपरा ही बरकरार रहे। वे स्वयं समाज गायन के अच्छे गायक और समाज गायन के साधु-संतों की टोली के मुखिया हैं। आज भी दो घंटे तक गाए जाने वाले लंबे पदों को ठाकुरजी के सामने गाते हैं। उनकी गायन शैली इतनी असरदार है कि समाज गायन से अनजान व्यक्ति भी उसे सुनकर बिना किसी योगक्रिया के एकाग्रचित्त व शांत मन:स्थिति में पहुुंच जाए। उन्होंने उत्सव के दौरान उन नित्य रासलीलाओं के मंचन को प्रोत्साहित किया जिनका मंचन अब ब्रज में भी कहीं नहीं होता है। विशेष बात यह है कि इसके लिए उन्होंने किसी सरकारी या निजी संस्था से कभी मदद नहीं ली बल्कि स्वयं श्रीमद्भागवत के कथावाचन के परिश्रम से धन एकत्र कर सभी संचालन किया। उन्हें संस्कृत में आचार्य और दर्शनशास्त्र में एमए की उपाधि हासिल है। 

70 के दशक में वृंदावन में ब्रज के हस्तलिखित ग्रंथों के संरक्षण के लिए शोध संस्थान की स्थापना हुई तो इन्होंने उसमें कैटलॉग तैयार करने की जिम्मेदारी ली ताकि उन्हें ब्रज के हस्तलिखित ग्रंथों को पढ़ने का मौका मिलता रहे। सामान्य कैटलॉगिंग से कहीं बढ़कर इन्होंने अनेक विशिष्ट मानक तय करके ग्रंथों की संक्षिप्त विवरण तैयार किया। यह ग्रंथ ब्रज, संस्कृत, हिंदी, बंगाली, गुजराती, मराठी व उर्दू आदि भाषाओं में हैं। इन्होंने वृंदावन के तमाम मंदिरों को भी इस बात सहमत कराया कि उनके पास जो भी हस्तलिखित पांडुलिपियां हैं उन्हें वृंदावन शोध संस्थान में दान कर दें ताकि वे वहां भविष्य के लिए वैज्ञानिक तरीके से संरक्षित रह सकें और आने वाली पीढ़ियों को उपलब्ध हों। शोध संस्थान में काम करने के दौरान इन्होंने करीब 25 वर्षों के दौरान हजारों हस्तलिखित ग्रंथों का अध्ययन करके हिंदी व अंग्रेजी में एक दर्जन कैटलॉग तैयार किए जो संस्थान की एक विशेष पूंजी है क्योंकि देश के किसी भी हस्तलिखित संग्रहालय में ऐसा ब्यौरा उपलब्ध नहीं है। इतना ही नहीं, यमुना के प्रति अपनी अगाध श्रद्धा का परिचय देते हुए उन्होंने न केवल बल्लभाचार्य व अन्य संतों की भांति स्वयं का एक यमुनाष्टक लिखा बल्कि अब तक उपलब्ध सभी यमुनाष्टकों का एकत्र करके और यमुना पर विस्तार से शोधपरक पुस्तक ‘यमुना एवं यमुनाष्टक’ लिखी है। इसमें यमुना के प्रदूषण दूर करने के लिए इसकी अविरल निर्मल धारा को बनाए रखने की सरकार से अपील की है। दिल्ली व आगरा के विश्वविद्यालयों से लेकर वृंदावन व आसपास के इलाकों के हिंदी, संस्कृत, ब्रज भाषा व दर्शनशास्त्र पीएचडी शोधार्थी इनके पास मार्गदर्शन के लिए आते रहते हैं। अमेरिका, यूरोप, अफ्रीका, आष्ट्रेलिया व तमाम एशियाई देशों के विदेशी जिज्ञासु पर्यटक भी इनके पास अपने प्रश्नों के समाधान के लिए मिलने आते रहते हैं। वृंदावन की विद्वत गोष्ठियों-सम्मेलनों में इन्हें विशेष रूप से भाषण के लिए आमंत्रित किया जाता है, हिंदी, संस्कृत, इंग्लिश व अन्य कई भाषाओं में समान पकड़ होने के चलते उद्धरण व आख्यानो से भरमार इनका प्रभावशाली धाराप्रवाह भाषण इनकी विशिष्ट पहचान है। इन्हें ब्रज के अनेक सम्मानों व उपाधियों से नवाजा गया है। अपनी बेहद सादी वेशभूषा (धोती-बगलबंदी) व सत्यनिष्ठ, मृदु, विनम्र, करुणामयी, किसी की भी मदद के लिए सदैव तैयार वयोवृद्ध वृंदावन बिहारी जी ब्रज की विभूति व निधि हैं।
इनके लिखे दो पद हर बार समाज गायन के आखिरी में भेंट के पद के रूप में गाए जाते हैं-
पहला पद है-सेवों श्री राधा रमण उदार।
जिन श्री गोपाल दास जू सेव्यो, गोपाल रूप उर धार।
श्री हंस दास जू सेवत मानसी, युगल रूप उर सार।
तिनकी कृपा श्री गोविंद बाल जू, दिए सिंहासन बैठार।।
दूसरा पद ये है-जै जै श्री राधा रमण विराजै।
निज लावण्य रूप निधि संग लिए,
कोटि काम छवि लाजैं।
कुंज कुंज मिल बिलसत हुलसत, 
सेवत सहचरि संग समाजैं।
श्री वृंदावन श्री हितु श्री हरिप्रिया,
चोज मनोजन काजैं।।